[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 14.3.2006

KOM(2006) 124 endelig

MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

Resultater med de forskellige politikker i 2005

MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

Resultater med de forskellige politikker i 2005

1. ET ÅR MED MANGE UDFORDRINGER FOR EU

Denne sammenfatning af resultaterne med de forskellige politikker, som for første gang fremlægges i 2006, omhandler Kommissionens indsats for at nå sine femårige strategiske mål vedrørende fremme af velstand, solidaritet, sikkerhed og styrkelse af EU’s rolle i verden[1]. Barroso-kommissionens første år var præget af en indsats på mange fronter i samarbejde med de andre EU-institutioner, medlemsstaterne og andre aktører. Dette dokument udgør sammen med sammenfatningen af indsatsen på forvaltnings- og kontrolområdet sidste fase i Kommissionens strategiske planlægnings- og programmeringscyklus. De to dokumenter er en del af Kommissionens samlede bestræbelser for at redegøre dels for efterlevelsen af de tilsagn, der er afgivet med hensyn til at opnå resultater med de forskellige politikker, dels for ansvarligheden i forbindelse med Kommissionens udøvelse af sit forvaltningsansvar.

2005 var præget af naturkatastrofer, terrorangreb, vedvarende ringe økonomisk vækst og høj arbejdsløshed i flere medlemsstater. Det var også et år, hvor den europæiske integrationsproces bød på mange udfordringer: forfatningstraktaten blev forkastet i to af de stiftende medlemsstater, og der var usikkerhed om EU’s finansielle overslag for perioden 2007-2013. Årets afslutning var mere positiv. På det uformelle møde for regerings- og statscheferne på Hampton Court blev der opnået enighed om rigtigheden af Kommissionens vurdering af, hvordan de europæiske værdier sikres i en globaliseret verden. Der var enighed om, at Den Europæiske Unions indsats var afgørende på områder af vital betydning for dens fremtid: forskning og innovation, højere uddannelse, energi, forvaltning af grænser og immigration og Europas demografiske fremtid. Det Europæiske Råd nåede i december til enighed om de finansielle overslag. Kommissionen indtog en central rolle i disse forhandlinger og fortsatte sin indsats som "ærlig mægler” i forhandlingerne mellem Parlamentet og Rådet om endelig fastlæggelse af de finansielle rammer for de kommende syv år. Der planlægges også gennemført en samlet revision af EU’s indtægter og udgifter i 2008-2009.

Hvad angår nye forslag, indgik de fleste af de initiativer, der er omhandlet i denne sammenfatning, i Kommissionens arbejdsprogram for 2005. Den indsats, der er gjort med strategisk planlægning og programmering for at fokusere på centrale politiske prioriteter og virkeliggøre disse gennem konkrete foranstaltninger, bærer stadig frugt. Næsten 90 % af de prioriterede forslag blev vedtaget, hvilket er en betragtelig forbedring i forhold til de foregående år, og det samlede resultat var afbalanceret (med 22, 25, 24, og 18 forslag vedtaget under hvert mål)[2]. Mere vigtigt er det, at forslagene føjer sig til de reelle fremskridt, der er gjort i forsøget på at nå EU's mål. Et forslag fra Kommissionen er imidlertid kun et første skridt. For at omsætte forslag til virkelige forbedringer af de politikker, som tager sigte på EU's borgere, skal politikkerne også ”føres videre”, både gennem vedtagelse af lovgivning i Rådet og Europa-Parlamentet og ved at fremme bred konsensus om, hvilken indsats EU kan gøre, og hvor denne indsats skal gøres. Dette partnerskab har afgørende betydning for, om man kan levere de resultater, Kommissionen ønsker at opnå.

2. VELSTAND

”… at gøre EU-økonomien til en af de økonomier, hvor det er mest attraktivt at investere, producere og arbejde …” (strategisk mål for 2005-2009)

Lissabon-strategien

Der blev på Det Europæiske Råds møde i foråret gjort afgørende fremskridt og skabt ny dynamik i Lissabon-strategien, som blev revideret og koncentreret om to hovedmål: at opnå stærkere og mere vedvarende vækst og skabe flere og bedre job. Der lægges i den reviderede Lissabon-strategi vægt på behovet for at gøre en indsats på alle niveauer: på EU-niveau og på nationalt, regionalt og lokalt niveau.

Medlemsstaternes opbakning til den reviderede Lissabon-strategi blev understøttet af en aftale om flerårige integrerede retningslinjer for vækst og beskæftigelse (2005-2008). Disse retningslinjer sikrer større sammenhæng, med mere fokus på vækst og beskæftigelse og en klar køreplan for gennemførelse af nationale reformer. Kommissionen fremlagde også Fællesskabets Lissabon-program , som omhandler specifikke foranstaltninger, der både sikrer en egentlig EU-dimension og støtter og supplerer nationale foranstaltninger. To tredjedele af de oprindeligt planlagte foranstaltninger er allerede blevet vedtaget af Kommissionen. Mange af finansieringsforanstaltningerne afhænger imidlertid af den endelige færdiggørelse og gennemførelse af de finansielle overslag.

Stabilitets- og vækstpagten

Det kræver sunde makroøkonomiske rammer at skabe bæredygtig vækst og job. Rådet gav på Kommissionens forslag sin tilslutning til en revision af stabilitets- og vækstpagten . I praksis vil lande med en kombination af ringe gæld og et højt vækstpotentiale være i stand til at operere med et lille underskud på mellemlang sigt, mens der i andre lande vil være behov for et budget, der balancerer, eller for et overskud. Det vil også blive nemmere for medlemsstaterne at iværksætte strukturreformer med direkte langsigtede omkostningsbesparende virkninger og at forbedre budgetbæredygtigheden på lang sigt. Reformen sikrer således større sammenhæng mellem målene for budgetdisciplin og gennemførelse af Lissabon-strategien.

Konkurrenceevne

Kommissionen har for at fremme EU-virksomhedernes trivsel fastlagt en integreret erhvervspolitik , som omhandler sektorielle og horisontale initiativer for de kommende år. Denne politik fokuserer på behovet for en indsats på indbyrdes forbundne områder, f.eks. adgang til markeder, intellektuelle ejendomsrettigheder, færdigheder og regionalfonde til strukturel tilpasning. Små og mellemstore virksomheder (SMV’er) udgør en vigtig beskæftigelses- og innovationskilde, men de spiller en meget mindre rolle i det indre marked end store virksomheder. For at gøre SMV’erne mere konkurrencedygtige, forbedre deres markedsadgang og reducere bureaukratiet vedtog Kommissionen en overordnet politik for SMV’er . Kommissionen foreslog også et rammeprogram til fremme af konkurrenceevne og innovation , der skal forenkle adgangen til passende støtte for SMV'er, som har behov for vækstkapital, og øge anvendelsen af informations- og kommunikationsteknologi, miljøteknologi og vedvarende energikilder. Kommissionen nedsatte en ekspertgruppe på højt niveau (CARS 21) , som formulerede anbefalinger til fremme af beskæftigelsen og den globale konkurrenceevne i den europæiske bilindustri sideløbende med yderligere fremskridt på sikkerheds- og miljøområdet til en rimelig pris for forbrugerne.

For at forbedre beskatnings- og toldvilkårene for virksomhederne fremlagde Kommissionen en meddelelse om skatte- og toldpolitikkens bidrag til Lissabon-strategien . Den har til formål at fjerne unødvendige omkostninger for EU-virksomhederne, som skyldes anvendelse af 25 forskellige systemer, og hjælpe dem med at få det fulde udbytte af det indre marked. Kommissionen fremlagde i den forbindelse en pilotordning for hjemstatsbeskatning , hvormed der foretages en analyse af skattehindringer for SMV’er, og som fastsætter en skatteordning, der kan anvendes på grænseoverskridende operationer. For at øge virksomhedernes konkurrenceevne gennem en begrænsning af efterlevelsesomkostningerne fremlagde Kommissionen forslag om en moderniseret toldkodeks og informationsteknologi med henblik på at skabe et elektronisk og papirfrit toldområde i EU. Kommissionen fremlagde også en meddelelse om et toldmæssigt udspil over for den seneste udvikling inden for varemærkeforfalskning og piratkopiering , som afgrænser den prioriterede indsats. Varemærkeforfalskning udgør en trussel mod innovation, konkurrenceevne, lovlig handel, beskæftigelse, skatte- og afgiftsindtægter og EU-borgernes sundhed.

Kommissionen lancerede en handlingsplan for statsstøtte , en vidtrækkende reformpakke, der skal gøre EU’s statsstøtteordning mere effektiv, gennemsigtig og retfærdig. Handlingsplanen tilskynder medlemsstaterne til at yde mere støtte til forskning og udvikling, innovation og risikovillig kapital til små virksomheder og til at forbedre de offentlige tjenester.

Det indre marked

I 2005 vedtoges næsten alle de foranstaltninger, der var foreslået i handlingsplanen for finansielle tjenesteydelser, og der offentliggjordes en hvidbog om en politik for finansielle tjenesteydelser , som omhandlede en strategi for de næste fem år. Kommissionen tog initiativ til at fremme effektiv serviceydelse i hele EU til fordel for forbrugere og virksomheder. Den har foreslået et fælles betalingsområde , som har til formål at gøre grænseoverskridende betalinger lige så nemme, billige og sikre som betalinger i medlemsstaterne. Når det er blevet gennemført fuldt ud, vil det kunne give årlige besparelser på 50-100 mia. EUR i EU. Den fremlagde også et forslag til direktiv om grænseoverskridende fusioner , der blev vedtaget af Europa-Parlamentet og Rådet, og som vil gøre det meget nemmere for virksomheder, der er hjemmehørende i forskellige EU-lande, at samarbejde og gennemføre omstruktureringer i det indre marked. Med henblik på at lette investeringer i andre medlemsstater fremlagde Kommissionen også et forslag om at udvide rettighederne for ”grænseoverskridende aktionærer” , som vil gøre det muligt for investorer i hele EU at opnå relevant og rettidig information og at stemme uden unødvendige hindringer.

Et forslag fra Kommissionen om bilbeskatning skal forbedre den måde, det indre marked fungerer på, ved at fjerne eksisterende skattemæssige hindringer for overførsel af personbiler fra en medlemsstat til en anden. Det kan også fremme bæredygtigheden ved at omstrukturere beskatningsgrundlaget for både registreringsafgifter og årlige vægtafgifter, således at de inddrager elementer, der direkte har at gøre med personbilernes kuldioxidemissioner.

Der blev gjort fremskridt i Europa-Parlamentet og Rådet med forslaget om registrering, vurdering og godkendelse af kemikalier (REACH) . Den nye forordning erstatter 40 eksisterende retsakter og etablerer et enkelt system for alle kemiske substanser. Den fremmer også erstatning af farlige kemikalier med andre stoffer og tilskynder derigennem til innovation gennem udvikling af nye og sikrere stoffer.

Innovation

Opbygning af kapaciteten til at producere viden, til at videreformidle den gennem uddannelse og konsolidere den gennem innovation er af helt central betydning, hvis EU skal kunne stimulere vækst og skabe nye arbejdspladser. Kommissionen udarbejdede derfor en meddelelse med titlen ” Det Europæiske Forskningsrum: vejen til vidensbaseret vækst” , som opstiller politikmålene for EU's forskning. Kommissionen fremlagde også en detaljeret redegørelse for gennemførelsen af det syvende rammeprogram (RP7) for forskning og teknologisk udvikling (2007-2013). Med RP7 vil man kunne modernisere EU-forskningen og indføre nye mekanismer som f.eks. Det Europæiske Forskningsråd. For at fremme de investeringer, der er nødvendige for at nå det mål, ifølge hvilket der senest i 2010 skal investeres 3 % af BNP i forskning, og for at forbedre vilkårene for privatsektorinvesteringer i forskning og innovation, fremlagde Kommissionen en integreret handlingsplan for innovation og forskning . Man tog heri fat på spørgsmål som skatteincitamenter på forskningsområdet, anvendelse af offentlige kontrakter vedrørende innovative produkter og tjenesteydelser, etablering af et EU-arbejdsmarked for forskere og samarbejde og udveksling af teknologi mellem universiteter og virksomheder. Sideløbende hermed gik Kommissionen videre med gennemførelse og forvaltning af det 6. rammeprogram for forskning med et samlet budget på 19 mia. EUR for perioden 2002-2006. Kommissionen fastlagde også en strategi til udvikling af nanovidenskab og nanoteknologi, og resultaterne med denne strategi vil få stor betydning for EU-industriens udvikling og medvirke til at bibeholde job og derigennem opretholde den økonomiske og sociale samhørighed. 2005 var også året, hvor man afsluttede langvarige forhandlinger om ITER (et storstilet forsøgsprojekt til udvikling af fusionsenergi) og traf beslutning om at gennemføre det i Europa (Cadarach i Frankrig).

For at sætte skub i innovation og jobskabelse gennem anvendelse af informations- og kommunikationsteknologi (IKT) fremlagde Kommissionen en EU-strategi for informationssamfundet, i2010. Strategien tager sigte på etablering af et fælles marked for informationssamfundet og medietjenester, på at bygge bro over den geografiske og sociale "digitale kløft" og undgå at nogen udelukkes samt på at øge investeringerne i IKT-forskning med 80 %. Det såkaldte “.eu”-topdomæne giver EU’s virksomheder og borgere ny internetplads og promoverer samtidigt en EU-internetidentitet. Tre timer efter den officielle lancering var der modtaget næsten 100 000 ansøgninger. Kommissionen fremlagde også et direktivforslag om audiovisuelt indhold ( ”Fjernsyn uden grænser” ), som tager sigte på at fastlægge ens regler for alle virksomheder, der tilbyder fjernsynslignende tjenester, f.eks. via traditionelt fjernsyn, Internet eller mobiltelefoner. Direktivet harmoniserer også reklamereglerne, således at finansiering af det audiovisuelle indhold bliver mere fleksibel.

Livslang læring

For at kunne tilpasse sig forandringer er det af central betydning at råde over en veluddannet arbejdsstyrke og arbejdsmarkeder, der er tilpasset til at fremme jobskabelse. Den fælles rapport fra Rådet og Kommissionen om resultaterne med gennemførelsen af programmet ”Uddannelse 2010” viser, at reformerne af de nationale systemer går i den rigtige retning, men at medlemsstaterne er nødt til at sætte mere fart i disse reformer. Europa-Parlamentet og Rådet har fastlagt overordnede retningslinjer for EU’s vigtigste programmer for uddannelse og unge for perioden 2007-2013. I 2005 modtog 160 000 studerende et Erasmus -stipendium til studier i udlandet, og 67 000 afsluttede et erhvervspraktikophold under Leonardo da Vinci -programmet. I alt blev der i løbet af dette år under programmer for unge og uddannelse ydet støtte til mobilitetsforanstaltninger for ca. 400 000 personer. Med henblik på at fremme arbejdskraftmobiliteten fremlagde Kommissionen flere lovgivningsforslag om koordinering af socialsikringsordninger , f.eks. et direktiv, der skal gøre det nemmere at overføre pensionsrettigheder. Der blev fastlagt lovgivning på grundlag af et forslag fra Kommissionen om at forenkle kompliceret lovgivning om anerkendelse af kvalifikationer . Der er hermed indført et hurtigtfungerende og enkelt system, som borgerne fra én medlemsstat kan anvende til at få anerkendt deres kvalifikationer i andre medlemsstater. I handlingsplanen for lovlig migration blev der redegjort for foranstaltninger vedrørende økonomisk immigration, som er et meget vigtigt område.

Energi og transport

Kommissionen iværksatte en undersøgelse af, hvordan gas- og elektricitetsmarkederne fungerer. Takket være liberalisering er EU’s elektricitetspriser i dag lavere end for ti år siden. Der er imidlertid yderligere behov for at skabe konkurrencedygtige og integrerede energimarkeder , som er af afgørende betydning for de europæiske virksomheders konkurrenceevne. Transportsektorens bidrag til den teknologiske innovation er øget takket være store nye EU-industriprojekter. Et eksempel herpå er European Rail Traffic Management System , som vil gøre jernbanetransporten mere konkurrencedygtig og samtidigt sikre effektiv interoperabilitet mellem nationale systemer. Et andet eksempel er forskningsprogrammet vedrørende lufttrafikstyring for det fælles europæiske luftrum, der udgør den teknologiske del af programmet for det fælles europæiske luftrum (SESAR) , som skal sikre indførelse af et moderne flyvekontrolsystem. SESAR vil reducere omkostningerne for luftfartsselskaberne og kan skabe op til 200 000 job i Europa. Galileo , som er EU’s globale satellitnavigationssystem, blev en realitet med den vellykkede opsendelse af den første forsøgssatellit i december. Med dette program vil der kunne skabes mere end 150 000 videnstunge arbejdspladser i Europa. I Europa-Parlamentet og i Rådet blev der opnået enighed om nye EU-arbejdsmarkedsregler for vejtransport . Med disse regler vil trafiksikkerheden blive øget, og der vil blive indført fælles regler for arbejdstagerne i denne sektor.

3. SOLIDARITET

“… at opfylde nutidens behov uden at sætte de kommende generationers muligheder for at opfylde deres egne behov over styr ..." (strategisk mål for perioden 2005-2009)

Social solidaritet

Kommissionen reviderede den social- og arbejdsmarkedspolitiske dagsorden for at fremme moderniseringen af EU’s social- og arbejdsmarkedsmodel som beskrevet i Lissabon-strategien til styrkelse af vækst og øget jobskabelse. Den fokuserer på to prioriteter: beskæftigelse og bekæmpelse af fattigdom og fremmer samtidigt lige muligheder. Den dækker spørgsmål som f.eks. behovet for at tilpasse arbejdsmarkedslovgivningen til nye former for arbejde (herunder kortvarige arbejdskontrakter) eller konsekvenserne af befolkningens aldring. Den konkrete opfølgning omfattede vedtagelse af en grønbog om demografiske ændringer , en meddelelse om omstrukturering af virksomheder og beskæftigelse , hvori der foreslås måder, hvorpå man kan foregribe og styre ændringer, således at der skabes flere job, en rammestrategi til fremme af lige muligheder og oprettelse af et europæisk institut for ligestilling . Det Europæiske Råds beslutning om at knytte den europæiske ungdomspagt sammen med vækst- og jobstrategien udgjorde i den forbindelse en ny form for tiltag til fremme af beskæftigelse og social inddragelse for unge. Kommissionen omsatte dette initiativ til specifikke forslag til gennemførelse af pagten i sin meddelelse om europæiske ungdomspolitikker . Kommissionen foreslog lovgivningsrammer for sin samhørighedspolitik efter 2006 og en forordning om gennemførelse af denne politik. Herigennem rettes samhørighedspolitikken direkte mod skabelse af øget vækst og flere job. Den er tilstrækkeligt fleksibel til, at de enkelte medlemsstater kan definere en passende blanding af politikker under hensyntagen til deres særlige økonomiske, sociale, miljømæssige, institutionelle og kulturelle vilkår. Kommissionen arbejdede også tæt sammen med medlemsstaterne om forberedelsen af deres nationale strategiske referencerammer og deres nationale og regionale programmer, samtidigt med at den fortsatte med at støtte virkeliggørelsen af samhørighedsmål under sine nuværende programmer gennem ydelse af en finansieringsstøtte på næsten 20 mia. EUR til regionalpolitikken.

Kommissionen fremlagde et forslag til forordning om udvidelse af arbejdsområdet for Det Europæiske Overvågningscenter for Racisme og Fremmedhad ved at omdanne det til Den Europæiske Unions Agentur for Grundlæggende Rettigheder . Agenturet bliver et uafhængigt ekspertisecenter, som skal arbejde tæt sammen med Europarådet. Det skal rådgive EU-institutionerne og medlemsstaterne om, hvordan de bedst kan forberede eller gennemføre EU-lovgivning vedrørende grundlæggende rettigheder. Et eksempel på Kommissionens indsats for at bekæmpe diskrimination er et lovgivningsinitiativ, der tager sigte på at sikre, at flypassagerer, som er bevægelseshæmmede, ikke diskrimineres .

For at fremme sprogindlæring og sproglig mangfoldighed vedtog Kommissionen endelig en meddelelse om flersprogethed i EU . Dokumentet påpeger, at kendskabet til sprog er en ønskelig livsfærdighed for alle EU-borgere og understreger betydningen af sprogfærdigheder for arbejdstagernes bevægelighed og for EU's økonomiske konkurrenceevne. Kommissionen vil investere mere i sprogligt orienteret forskning og gøre sin egen information tilgængelig på flere sprog. Den har også opfordret medlemsstaterne til at øge indsatsen for sprogundervisning og –læring og for at anvende de forskellige sprog mere.

Bæredygtig forvaltning og anvendelse af ressourcer og miljøbeskyttelse

Kommissionen foretog en revision af EU’s strategi for bæredygtig udvikling , der blev vedtaget i 2001. Med denne revision, som bekræfter Kommissionens forpligtelse vedrørende bæredygtig udvikling, afgrænses en række vigtige områder, hvor indsatsen skal forstærkes, f.eks. klimaændringer, energieffektivitet og anvendelse af ressourcer. Der redegøres også for specifikke initiativer, der skal sætte skub i udviklingen.

Der blev i 2005 gjort opmuntrende fremskridt i indsatsen over for klimaændringerne , både med hensyn til gennemførelse og effektivitet. Drivhusgasniveauet for EU-25 var 5,5 % lavere end i 1990. Alle de nationale planer for fordeling af CO2-emissionskvoter blev godkendt, således at EU's ordning for handel med emissioner kunne blive fuldt ud operationel. Der blev også fremlagt initiativer til at begrænse emissionerne fra biler (”Euro 5”) og fly. Kommissionen spillede en vigtig rolle, da der på FN’s konference i Montreal om klimaændringer blev indgået en aftale om at indlede drøftelser i 2006 om det fremtidige internationale samarbejde om klimaændringer, når de nuværende mål under Kyoto-protokollen falder bort i 2012.

Kommissionen fremlagde også fire temastrategier for miljøet – om luftforurening, havmiljøet, naturressourcer og forebyggelse og genanvendelse af affald. De vil hver især bidrage til bæredygtig anvendelse og forvaltning af ressourcer med henblik på at opretholde den fremtidige kapacitet i vore økonomier og samtidigt have en positiv indvirkning på økosystemerne og borgernes sundhed.

På energiområdet blev der fokuseret på klimaændringer og på at sikre forsyning med vedvarende energikilder. I Grønbogen om energieffektivitet blev der foreslået omkostningseffektive foranstaltninger, der skal sikre, at energiforbruget senest i 2020 er reduceret med 20 % gennem ændret forbrugeradfærd og anvendelse af energieffektiv teknologi. Herved vil der i EU kunne opnås anslåede besparelser på 60 mia. EUR om året. Kommissionen vedtog også en EU-handlingsplan for biomasse med det hovedformål at sikre, at der i EU frem til 2010 sker en fordobling af anvendelsen af biomasse og at bane vejen for, at der på vej mod 2020 sker en yderligere forøgelse af anvendelsen af biomasse.

Hvad angår landbrug, godkendtes Kommissionens forslag til en vidtrækkende reform af sukkersektoren . Sukkerreformen indebærer, at garantiprisen for hvidt sukker reduceres med 36 % over en fireårig periode. Den forventes at øge sektorens konkurrenceevne kraftigt, at genskabe markedsbalancen og medvirke til, at EU kan leve op til sine internationale forpligtelser i forhold til andre sukkerproducerende lande. 2005 var også det første år med gennemførelse af den afkoblede enkeltbetaling , som indebærer afskaffelse af den direkte forbindelse mellem produktion og støtte inden for den fælles landbrugspolitik. Fra 2006 afkobles ca. 90 % af den direkte støtte til landmændene fra produktionen og samtidigt indføres der nye krav til opfyldelse af miljønormer. Et andet politisk resultat var vedtagelsen af forordningen om udvikling af landdistrikter , som der blev opnået enighed om med Europa-Parlamentet og Rådet. Den nye forordning vil give medlemsstaterne større muligheder for at anvende midlerne til udvikling af landdistrikter med henblik på at stimulere vækst og skabe nye job og på at gennemføre økologiske beskyttelsesprogrammer i landdistrikter. Rådet vedtog også forslaget om ét sæt rammer for finansiering af den fælles landbrugspolitik. Forslaget indebærer en betragtelig forenkling af finansieringen af den fælles landbrugspolitik, det styrker og moderniserer forvaltning og kontrol og styrker budgetdisciplinen.

Hvad angår bevarelse af ressourcer og forvaltning af fiskeriet, fik Kommissionen bragt langsigtede genopretningsplaner på plads for forskellige arter . Hertil kommer, at foranstaltninger for Østersøen vil bane vejen for en flerårig plan til genopbygning af torskebestandene i dette område, og Rådet vedtog at oprette et EU-fiskerikontrolagentur , som vil fremme en fælles tilgang til fiskeriovervågning og -inspektion i EU. Kommissionen nedsatte også en task force for maritime anliggender, der har til opgave at fastlægge generelle rammer for bæredygtig udvikling af havbaserede aktiviteter på EU-plan.

4. SIKKERHED OG FRIHED

“… de europæiske borgeres personlige sikkerhed . .. [over for] . .. kriminalitet og terrorisme ... og et sikkert grundlag for borgernes daglige tilværelse " (strategisk mål for perioden 2005-2009)

Retlige og indre anliggender

Vedtagelsen af Rådets og Kommissionens fælles handlingsplan til gennemførelse af Haag-programmet var en central begivenhed i forbindelse med gennemførelsen af politikkerne for frihed, sikkerhed og retspleje i EU i perioden 2005-2009. Terrorangrebene den 7. juli i London bekræftede behovet for en hurtig og bred indsats på EU-plan. Forslaget til en rammeafgørelse om udveksling af oplysninger under tilgængelighedsprincippet indebærer betydelige forbedringer af de retshåndhævende myndigheders adgang til oplysninger. Den hertil knyttede rammeafgørelse om beskyttelse af personoplysninger i forbindelse med det politimæssige og strafferetlige samarbejde vil bidrage til at sikre overholdelse af de grundlæggende rettigheder.

Narkotikahandlingsplanen tager sigte på at begrænse stofmisbruget og de sociale og sundhedsmæssige problemer, som brugen af ulovlig narkotika medfører. Der foreslås i handlingsplanen specifikke foranstaltninger, og den bør tjene som vejledning for de berørte parter ved opstilling af prioriteter på området. Strategien til bekæmpelse af organiseret kriminalitet tager sigte på fastlæggelse af fælles metoder for nationale organer og EU-organer og på etablering af et system for EU-kriminalstatistikker som udgangspunkt for yderligere udvikling af en politik på dette område. Kommissionen gennemførte også en revision af programmet for gensidig anerkendelse af afgørelser i straffesager. I meddelelsen foreslås der lovgivningsforanstaltninger til harmonisering af loven om strafferetspleje med fokus på beskyttelse af individuelle rettigheder og praktiske foranstaltninger til mærkbar forbedring af dommernes uddannelse og fremme af netværkssamarbejde mellem retsvæsenets aktører.

Behovet for en hurtig indsats på dette område blev understreget af tragiske begivenheder i forbindelse med en kraftig forøgelse af migrationspresset ved EU's grænser, f.eks. i Ceuta og Melilla. Et forslag til direktiv om fælles standarder i forbindelse med tilbagesendelsesprocedurer og gensidig anerkendelse af afgørelser om udvisning imødekom behovet for klare EU-principper vedrørende tilbagesendelse af illegale indvandrere. Der blev også oprettet et agentur for forvaltning af det operative samarbejde ved de ydre grænser .

På det civilretlige område blev der gjort en indsats for at fjerne hindringer for gensidig anerkendelse af domme og for at få adgang til domstolene og gøre livet nemmere for borgerne i en udvidet og integreret Europæisk Union. I 2005 var der særlig opmærksomhed om familieret. Det forhold, at flere parforhold opløses, og at der er øget bevægelighed i EU, har medført et voksende antal grænseoverskridende tvister vedrørende underholdsbidrag. Kommissionen fremlagde et forslag til forordning om underholdspligt , som vil kunne bidrage til at løse tvister og anvendes til at håndhæve underholdspligt i forbindelse med skilsmisse eller separation, hvor parterne lever i forskellige medlemsstater.

Sundhed og sikkerhed

Kommissionen fremlagde en meddelelse, der skal forbedre Fællesskabets Civilbeskyttelsesordning . Kommissionen sikrer, at ordningen fungerer i døgndrift via dens monitorerings- og informationscenter, som bidrager til og letter mobilisering af vitale civilbeskyttelsesressourcer i medlemsstaterne i nødstilfælde. I 2005 blev ordningen anvendt i 14 nødstilfælde, bl.a. i forbindelse med oversvømmelser i Centraleuropa, skovbrande i Portugal og orkaner i USA.

Kommissionen vedtog en strategi og et nyt program for sundhed og forbrugerbeskyttelse . Programmet vil bidrage til at beskytte borgerne mod risici og trusler, der ligger uden for deres kontrol, og som ikke kan imødegås effektivt af de enkelte medlemsstater. Programmet kan bidrage til at forbedre Europas overvågnings- og varslingssystemer for smitsomme sygdomme, til at øge samarbejdet mellem medlemsstaterne om at holde farlige produkter ude fra det indre marked og til at sikre borgerne oplysning om deres rettigheder under forbrugerlovgivningen og om deres behandlingsrettigheder i EU. Forbrugerbeskyttelsen blev også styrket gennem vedtagelse af flere lovgivningsforslag om fødevaresikkerhed, bl.a. en forordning om maksimalgrænseværdier for pesticidrester i fødevarer og en forordning om mikrobiologiske kriterier for fødevarer.

Risikoen for en influenzapandemi skabte stor politisk opmærksomhed. Kommissionen samarbejdede med medlemsstaterne om fastlæggelse af foranstaltninger, der skal spare menneskeliv og begrænse de økonomiske konsekvenser af en pandemi mest muligt. Den fremlagde et forslag til en retsakt, som kræver, at medlemsstaterne styrker deres overvågnings- og kontrolforanstaltninger over for fugleinfluenza og fastlægger klare regler for vaccinering af fugle. Det Europæiske center for forebyggelse og kontrol med sygdomme (ECDC) blev fuldt ud operationelt. ECDC’s hovedopgaver er epidemiologisk overvågning, varsling og iværksættelse af modforanstaltninger.

Med ikrafttrædelsen af forordningen om flypassagerers rettigheder har borgerne adgang til øget kompensation og forbedret bistand ved boardingafvisning og forsinkelse eller aflysning af flyvning. Kommissionen fremlagde også initiativer vedrørende offentliggørelse af ”sorte lister” over luftfartsselskaber og information til passagererne om luftfartsselskabernes identitet , som efterfølgende blev konsolideret og vedtaget efter luftfartsulykker i løbet af sommeren. Der blev fremlagt en pakke om sikkerhed til søs omfattende lovgivningsforslag, der skal forebygge ulykker og giver skibsejerne øget ansvar.

5. EUROPA SOM GLOBAL PARTNER

“… opnå større politisk sammenhæng i sin eksterne indsats …” (strategisk mål for perioden 2005-2009)

Udvidelse og EU-naboskab

Undertegnelsen af tiltrædelsestraktaten med Bulgarien og Rumænien afsluttede femte runde af tiltrædelsesforhandlingerne med henblik på udvidelsen af EU. Disse to lande tiltræder efter planen EU den 1. januar 2007, forudsat at de gør den yderligere indsats, som de har forpligtet sig til. EU begyndte forberedelserne af yderligere udvidelser ved at indlede tiltrædelsesforhandlingerne med Kroatien og Tyrkiet . Der blev også gjort fremskridt med stabiliserings- og associeringsprocessen på Vestbalkan , og Den Tidligere Jugoslaviske Republik Makedonien blev indrømmet kandidatstatus, og EU styrkede sine forbindelser til den øvrige del af Vestbalkan.

Kommissionen begyndte i 2005 at gennemføre de syv handlingsplaner for EU’s naboskabspolitikker og indledte konsultationer med fem andre lande med henblik på at afslutte udarbejdelsen af handlingsplaner. EU søger gennem sine naboskabspolitikker at fremme god regeringsførelse og økonomisk og social udvikling i lande, der grænser op til EU, og at forbedre miljøbeskyttelsen. EU’s naboskabspolitik bidrager til at skabe et område præget af velstand, stabilitet og sikkerhed ved EU’s grænser og sikrer samtidigt partnerlandene tættere politiske forbindelser og en vis økonomisk integration i forhold til EU. I Mellemøsten gjorde EU en aktiv indsats for at genopbygge den palæstinensiske økonomi og indgik et langsigtet strategisk partnerskab med den palæstinensiske myndighed med henblik på en tostatsløsning.

Den øvrige verden

Forhandlingerne om Verdenshandelsorganisationens (WTO) Doha-udviklingsdagsorden var den vigtigste prioritet i EU's handelspolitik i 2005. Forhandlingerne skred temmelig langsomt frem, men EU bekræftede sit engagement med hensyn til multilaterale forhandlinger ved at fremlægge ambitiøse tilbud op til den sjette WTO-ministerkonference i Hongkong i december 2005. Desværre er EU’s indsats for at sikre en ambitiøs forhandlingsrunde indtil videre ikke blevet fulgt op af andre vigtige aktører. Den Europæiske Union bidrog på afgørende vis til, at konferencen blev relativt vellykket, idet den forpligtede sig til at afskaffe landbrugseksportstøtten senest i 2013 og skubbede på for at opnå en aftale om en betydelig "udviklingspakke".

Hvad angår bilaterale forbindelser , blev der gjort fremskridt med hensyn til fremme af politikdialogen og udbygning af forbindelserne til en række vigtige partnere på verdensplan. Der skete f.eks. en mærkbar forbedring af forholdet mellem EU og USA. Kommissionen spillede en vigtig rolle i forhandlingerne om det økonomiske initiativ, der blev opnået enighed om på topmødet mellem EU og USA .

I 2005 var Kommissionen en af verdens fem største bidragydere, hvad angår officiel udviklingsbistand. Kommissionen fremskyndede sin udbetaling af støtte, som beløb sig til 6,2 mia. EUR i løbet af året (en forøgelse på 10 % sammenlignet med det foregående år). Rådet og Europa-Parlamentet vedtog en ny udviklingspolitisk erklæring – Den europæiske konsensus om udvikling – på grundlag af et forslag fra Kommissionen. For første gang i 50 år fastsætter erklæringen på EU-niveau de fælles værdier, principper, mål og midler, der skal anvendes til at bekæmpe fattigdom og nå millennium-udviklingsmålene. Den forpligter medlemsstaterne, ikke kun som medlemmer af Rådet, men også som bilaterale donorer, og den forpligter EU. I opløbet til revisionen af FN’s millennium-udviklingsmål på topmødet i september gav EU nye tilsagn om at øge indsatsen for at nå disse mål på grundlag af forslag fra Kommissionen. EU opstillede ambitiøse nye mellemsigtede mål for officiel udviklingsbistand for 2010 med henblik på at nå FN’s mål på 0,7 % senest i 2015. Herved vil der allerede i 2010 kunne tilvejebringes yderligere 20 mia. EUR årligt i officiel udviklingsbistand fra EU som et supplement til det nuværende bidrag på 43 mia. EUR. Den øgede finansiering ledsages af et tilsagn om at sikre større effektivitet og finde nyskabende finansieringskilder og give større gældslempelse samt et løfte om at øge den officielle udviklingsstøtte til Afrika med 50 %. Rådet vedtog EU-strategien for Afrika på grundlag af et forslag fra Kommissionen. Det vigtigste mål hermed er at støtte Afrikas bestræbelser for at nå millennium-udviklingsmålene og fremme bæredygtig udvikling, sikkerhed og god regeringsførelse gennem styrket dialog kombineret med øget og mere effektiv EU-støtte. Revisionen af Cotonou-aftalen indebærer en yderligere styrkelse af den politiske dimension af forbindelserne mellem EU og landene i Afrika, Vestindien og Stillehavet, herunder dialogen om menneskerettigheder, demokratiske principper og retsstaten.

Kommissionen finansierede programmer for humanitær bistand, herunder til Tsunami -ofrene i Sydøstasien (123 mio. EUR) og jordskælvsofrene i Indien og Pakistan (ca. 50 mio. EUR) ud af et samlet budget på 650 mio. EUR for humanitær bistand og nødhjælp. Den humanitære bistand blev suppleret med foranstaltninger til støtte for genopbygning og retablering af bæredygtige levevilkår (170 mio. EUR til lande, der blev ramt af Tsunamien, og 50 mio. EUR efter jordskælvet i Sydøstasien). Kommissionens indsats er baseret på dens meddelelse om udbygning af EU’s katastrofe- og kriseberedskab i tredjelande , som blev vedtaget i 2005. Kommissionen fortsatte også med at yde bistand til afhjælpning af glemte og komplekse krisesituationer. Der var især fokus på Afrika, navnlig Darfur, Sudan (45 mio. EUR som supplement til 14 mio. EUR til sudanesiske flygtninge i Tchad), Den Demokratiske Republik Congo (38 mio. EUR) og Vestafrika (29 mio. EUR). Andre steder, hvor der blev gennemført større humanitære programmer, er Mellemøsten (36,6 mio. EUR) og Nordkaukasus som følge af Tjetjenien-krisen (26 mio. EUR). Sidstnævnte sted er Kommissionen den største donor af humanitær bistand.

2005 var også et meget aktivt år med hensyn til EU’s valgovervågning og støtte til gennemførelse af valg , og der blev således gennemført 12 missioner omfattende mere end 1 000 observatører . Der blev også ydet bistand til politiske processer i Asien og Mellemøsten med henblik på at skabe sikkerhed på verdensplan. I Irak tog indsatsen sigte på at forbedre dagligdagen for landets borgere og på at styrke regeringsførelsen og de politiske processer. Foranstaltningerne var koncentreret om at dække grundlæggende behov vedrørende uddannelse, sundhedspleje, vandforsyning, indkomstskabende aktiviteter og om at bidrage til afholdelse af parlamentsvalg og folkeafstemningen om den nye irakiske forfatning. I Afghanistan fortsatte Kommissionen med at støtte genopbygningen og opbygningen af institutioner og ydede herunder støtte til opretholdelse af lov og orden og fremme af sundheden, udvikling af landdistrikter og reform af den offentlige administration. Der blev også ydet bistand til gennemførelse af parlamentsvalgene, som blev afholdt med succes i september. I Aceh (Indonesien) ydede Kommissionen finansieringsstøtte til genopbygning efter Tsunamien, den deltog aktivt i de mæglingsaktiviteter, der førte frem til underskrivelsen af fredsaftalen, og den bidrog til sikring af langsigtet fred.

6. EN MODERNE OG EFFEKTIV ADMINISTRATION, DER SIKRER BEDRE LOVGIVNING I DEN UDVIDEDE EUROPÆISKE UNION

De ovenfor nævnte initiativer understreger Kommissionens rolle som igangsætter af fællesskabslovgivning og dens kapacitet til at lancere og lede strategiske debatter på EU-plan som led i forberedelsen af EU's indsats. Der er dog ikke tale om nogen udtømmende liste over Kommissionens aktiviteter i 2005[3]. Kommissionen fortsatte med at varetage sit ansvar på en lang række aktivitetsområder. I forbindelse med sin rolle som "traktatens vogter" fremmede den hurtig og korrekt gennemførelse af fællesskabslovgivning i medlemsstaterne.

Kommission har også udøvende myndighed i forbindelse med forvaltningen af de fælles politikker. I 2005 anvendte Kommissionen en betydelig del af sine ressourcer til at sikre den igangværende gennemførelse af de eksisterende politikker. Den gjorde en betydelig ekstra indsats inden for sådanne ”kerneaktiviteter”, navnlig med hensyn til gennemførelse af EU-lovgivning og effektiv forvaltning af EU-programmer, herunder strukturfondene, den fælles landbrugspolitik og forskningsprogrammerne. 2005 var præget af afslutningen af reformen, som havde til formål at skabe en endnu mere effektiv og ansvarlig administration. Kommissionen gennemførte i den forbindelse en vigtig reform af sit regnskabssystem og gik over til at anvende periodisering, som giver et bedre overblik over EU’s aktiver og passiver i løbet af året. Den lancerede et åbenhedsinitiativ med henblik på at vise offentligheden, hvordan pengene anvendes, og hvordan der træffes beslutninger. Kommissionen vedtog en meddelelse om en køreplan for integrerede rammer for finansiel kontrol , som skal bane vejen for en uforbeholden udtalelse fra Revisionsretten om den finansielle forvaltning af EU-budgettet via gennemførelse af konkrete foranstaltninger i Kommissionen og i medlemsstaterne. Kommissionen forenklede reglerne om aftaler og tilskud ved en ændring af gennemførelsesbestemmelserne til finansforordningen. Kommissionen vedtog også reviderede strategiske rammer for e-Kommissionen, og bekræftede dermed sit tilsagn om optimal anvendelse af IKT for at forbedre sine resultater og øge gennemsigtigheden. Kommissionen fortsatte endelig sin tilpasning til udvidelsen af EU i 2004 gennem ansættelse af medarbejdere fra de nye medlemsstater, etablering af oversættelses- og tolkekapacitet for ni nye sprog og gennem indsamling af centrale statistiske oplysninger fra de nye medlemsstater.

Bedre lovgivning skal være hjørnestenen i forbindelse med beslutningstagning på alle niveauer i EU. Kommissionen gjorde betydelige fremskridt i indsatsen for at forbedre lovgivningen og fastlagde og ajourførte sammenhængende rammer til gennemgang af eksisterende, kommende og ny lovgivning. De vigtigste elementer i forbindelse med disse rammer er reviderede retningslinjer for konsekvensanalyse, grundig gennemgang af lovforslag, der endnu ikke er vedtaget, som viste, at 68 lovgivningsforslag skulle trækkes tilbage, en meddelelse om en fælles EU-metode til vurdering af de administrative omkostninger som følge af lovgivning og en strategi til forenkling af de lovgivningsmæssige rammer, herunder et treårigt rullende arbejdsprogram.

7. KONKLUSIONER

2005 var et afgørende år, hvor rammerne for den resterende del af Barroso-kommissionens mandat blev fastlagt. Udfordringerne var store, men Kommissionen udviste lederskab og engagement og opnåede resultater i forhold til sine strategiske mål. EU har gjort konkrete fremskridt og har lagt grunden til et "partnerskab for fornyelse", som skal bringe EU tilbage på rette vej. Med den reviderede Lissabon-strategi og fremskridt hen imod virkeliggørelse af de nye finansielle overslag har Kommissionen opnået resultater på to områder, som har stor betydning for en vellykket gennemførelse af EU’s politikker i det kommende årti.

Kommissionen lægger fortsat stor vægt på et tæt samarbejde med de andre EU-institutioner, medlemsstaterne, de berørte parter på alle områder og med de internationale partnere. Med henblik på at skabe fornyet tillid og støtte til EU-projektet hos borgerne er det ifølge Kommissionen meget vigtigt, at der kommunikeres effektivt om EU-anliggender, og at der etableres en egentlig dialog med borgerne. Kommissionen indledte i 2005 en vidtrækkende reform af sine kommunikationsaktiviteter. Der blev vedtaget en intern handlingsplan om bedre kommunikation om Europa , som supplerer Kommissionens plan D for demokrati, dialog og debat. Frem for alt vil Kommissionen, og EU som helhed, blive vurderet ud fra evnen til at skabe fokus og resultater. De strategiske mål udgør fortsat rammerne for Kommissionens indsats i de kommende år, og det arbejde, der skal gøres i 2006, er allerede fastlagt i arbejdsprogrammet for 2006 – Frigøre Europas fulde potentiale [4]. I 2005 blev det grundlæggende arbejde udført. I 2006 vil der være endnu mere fokus på resultater – en Europæisk Union præget af resultater.

Annex – Items adopted in 2005 from the Commission Legislative and Work Programme 2005 – by strategic objective

Prosperity

Title | Reference no | Adoption date | Type of proposal or act |

Communication on Better Regulation and Competitiveness | COM(2005) 97; SEC(2005) 175 | 16.3.2005 | Non-legislative action / Commission Communication |

Competitiveness and Innovation Framework Programme | COM(2005) 121; SEC(2005) 433; 2005/0050(COD) | 6.4.2005 | Legislative Proposal / Decision |

Communication on the new generation of tax and customs programmes | COM(2005) 111; SEC(2005) 423 | 6.4.2005 | Non-legislative action / Commission Communication |

Seventh Framework Programmes for Research (2007-2013) | COM(2005) 118+119; SEC(2005) 430+431; 2005/0043(COD); 2005/0044(CNS) | 6.4.2005 | Legislative Proposal / Decision |

Proposal for a modification of the Regulation on the Stability and Growth Pact | COM(2005) 154+155; 2005/0064(SYN); 2005/0061(CNS) | 20.4.2005 | Legislative Proposal |

Green Paper on Financial Services Integration: Horizon 2005-2010 | COM(2005) 177 | 3.5.2005 | Non-legislative action / Green Paper |

Communication i2010 | COM(2005) 229; SEC(2005) 717 | 1.6.2005 | Non-legislative action / Commission Communication |

State aid action plan | COM(2005) 107; SEC(2005) 795 | 7.6.2005 | Non-legislative action / Other |

Proposal for a Council Directive on taxation of passenger cars in the EU | COM(2005) 621; SEC(2005) 809; 2005/0130(CNS) | 5.7.2005 | Legislative Proposal / Directive |

Green Paper on obstacles to integration of mortgage credit market | COM(2005) 327 | 19.7.2005 | Non-legislative action / Green Paper |

More Research and Innovation: Investing for Growth and Employment | COM(2005) 488; SEC(2005) 1283+1289 | 12.10.2005 | Non-legislative action / Commission Communication |

Cross-border management of copyright in the online music sector | C(2005) 3764; SEC(2005) 1254 | 18.10.2005 | Non-legislative action / Recommendation |

Communication on progress in creating internal market for electricity and gas | COM(2005) 568; SEC(2005) 1448 | 15.11.2005 | Non-legislative action / Commission Communication |

Proposal for a Regulation on advanced therapies | COM(2005) 567; SEC(2005) 1444; 2005/0227(COD) | 16.11.2005 | Legislative Proposal / Regulation |

Proposal on the management structure of the industrial SESAME project (common enterprise) for the technical realisation of Single Sky | COM(2005) 602; SEC(2005) 1532; 2005/0235(CNS) | 25.11.2005 | Legislative Proposal / Directive |

Modification Customs Code: simplification of procedures - Ecustoms | COM(2005) 608; SEC(2005) 1543+1545 | 30.11.2005 | Legislative Proposal / Regulation |

Legal Framework for Payments | COM(2005) 603; SEC(2005) 1535; 2005/0245(COD) | 1.12.2005 | Legislative Proposal / Directive |

Communication on the results of the consultation launched on Defence Procurement | COM(2005) 626; SEC(2005) 1572 | 6.12.2005 | Non-legislative action / Commission Communication |

Maritime proposal | COM(2005) 651; SEC(2005) 1640+1641 | 14.12.2005 | Legislative Proposal / Regulation |

Green paper on claims for damages under EC Competition law | COM(2005) 672; SEC(2005) 1732 | 19.12.2005 | Non-legislative action / Green Paper |

Modification of Medical Devices Directives | COM(2005) 681; SEC(2005) 1742; 2005/0263(COD) | 22.12.2005 | Legislative Proposal / Directive |

Home State Taxation pilot scheme for SMEs | COM(2005) 702; SEC(2005) 1785 | 23.12.2005 | Non-legislative action / Commission Communication |

Solidarity

Title | Reference no | Adoption date | Type of proposal or act |

Communication on post 2012 Climate Change Strategies | COM(2005) 35; SEC(2005) 180 | 9.2.2005 | Non-legislative action / Commission Communication |

Social Agenda | COM(2005) 33; SEC(2005) 177 | 9.2.2005 | Non-legislative action / Commission Communication |

Green Paper on management of the demographic trends in the European Union | COM(2005) 94 | 16.3.2005 | Non-legislative action / Green Paper |

Communication on restructuring and employment | COM(2005) 120 | 31.3.2005 | Non-legislative action / Commission Communication |

Proposal for a COD Regulation establishing the EU Solidarity Fund | COM(2005) 108; SEC(2005) 447; 2005/0033(COD) | 6.4.2005 | Legislative Proposal / Regulation |

Proposal for a Council Regulation establishing Community financial measures for the implementation of the Common Fisheries Policy and in the area of the Law of the Sea | COM(2005) 117; SEC(2005) 426; 2005/0045(CNS) | 6.4.2005 | Legislative Proposal / Regulation |

Disaster Preparedness and Response Instrument | COM(2005) 113; SEC(2005) 439; 2005/0052(CNS) | 6.4.2005 | Legislative Proposal / Regulation |

Programme for active citizenship | COM(2005) 116; SEC(2005) 442; 2005/0041(COD) | 6.4.2005 | Legislative Proposal / Decision |

European Year of Mobility for Workers (2006) | - | 27.4.2005 | Non-legislative action / Other |

Communication on youth policy | COM(2005) 206; SEC(2005) 693 | 30.5.2005 | Non-legislative action / Commission Communication |

Communication on ‘non discrimination and equal chances for all - a framework strategy and a proposal for a decision on the European year for equal chances for all (2007)’ | COM(2005) 224+225; SEC(2005) 689+690; 2005/0107(COD) | 1.6.2005 | Legislative Proposal / Decision |

Sugar Reform – Common Market Organisation (CMO) Regulation + Single Payment Regulation | COM(2005) 263; SEC(2005) 808+810; 2005/0118-0120(CNS) | 22.6.2005 | Legislative Proposal / Regulation |

Green Paper on a European Energy Efficiency Initiative | COM(2005) 265 | 22.6.2005 | Non-legislative action / Green Paper |

EU Rural Development Strategy | COM(2005) 304; SEC(2005) 914; 2005/0129(CNS) | 5.7.2005 | Legislative Proposal / Decision |

Communication on eAccessibility | COM(2005) 425; SEC(2005) 1095 | 13.9.2005 | Non-legislative action / Commission Communication |

Thematic Strategy on Air Pollution | COM(2005) 446+447; SEC(2005) 1135+1133; 2005/0183(COD) | 21.9.2005 | Legislative Proposal / Directive |

Communication on reducing the climate change impact of aviation | COM(2005) 459; SEC(2005) 1184 | 27.9.2005 | Non-legislative action / Commission Communication |

Intercultural dialogue 2008 | COM(2005) 467; SEC(2005) 1202; 2005/0203(COD) | 5.10.2005 | Legislative Proposal / Decision |

Thematic strategy for the protection of the Marine Environment | COM(2005) 504+505; SEC(2005) 1290; 2005/0211(COD) | 24.10.2005 | Legislative Proposal / Directive |

Communication on sustainable energy | COM(2005) 627; SEC(2005) 1571 | 7.12.2005 | Non-legislative action / Commission Communication |

Communication on an Action plan for Biomass | COM(2005) 328; SEC(2005) 1573 | 7.12.2005 | Non-legislative action / Commission Communication |

New Directive on Audio-visual Content | COM(2005) 646; SEC(2005) 1625+1626; 2005/0260(COD) | 13.12.2005 | Legislative Proposal / Directive |

Proposal for a Regulation on motor vehicles emissions (EURO 5) | COM(2005) 683; SEC(2005) 1745; 2005/0282(COD) | 21.12.2005 | Legislative Proposal / Regulation |

Thematic Strategy on Resources | COM(2005) 670; SEC(2005) 1683+1684 | 21.12.2005 | Non-legislative action / Commission Communication |

Thematic Strategy on the Prevention and Recycling of Waste | COM(2005) 666+667; SEC(2005) 1681+1682; 2005/0281(COD) | 21.12.2005 | Legislative Proposal / Directive |

Security and freedom

Title | Reference no | Adoption date | Type of proposal or act |

EU Drugs Action Plan 2005-2008 | COM(2005) 45; SEC(2005) 216 | 14.2.2005 | Non-legislative action / Commission Communication |

Green Paper on successions and wills | COM(2005) 65; SEC(2005) 270 | 1.3.2005 | Non-legislative action / Green Paper |

Green Paper on applicable law to divorces | COM(2005) 82; SEC(2005) 331 | 14.3.2005 | Non-legislative action / Green Paper |

Health and Consumer Policy Programme | COM(2005) 115; SEC(2005) 425; 2005/0042(COD) | 6.4.2005 | Legislative Proposal / Decision |

Framework programme on fundamental rights and Justice | COM(2005) 122; SEC(2005) 434; 2005/0037(COD); 2005/0038(CNS); 2005/0039(CNS); 2005/0040(COD) | 6.4.2005 | Legislative Proposal / Framework decision (JHA) |

Framework programme on security and safeguard of freedom | COM(2005) 124; SEC(2005) 436; 2005/0034(CNS); 2005/0035(CNS) | 6.4.2005 | Legislative Proposal |

Framework programme on solidarity and management of migration | COM(2005) 123; SEC(2005) 435; 2005/0046(COD); 2005/0047(COD); 2005/0048(CNS); 2005/0049(COD) | 6.4.2005 | Legislative Proposal |

Directive on control of avian influenza | COM(2005) 171; SEC(2005) 549; 2005/0062(CNS); 2005/0063(CNS) | 28.4.2005 | Legislative Proposal / Directive |

Action Plan on the Hague Programme | COM(2005) 184 | 10.5.2005 | Non-legislative action / Other |

Protection of chicken kept for the production of meat | COM(2005) 221; SEC(2005) 801; 2005/0099(CNS) | 30.5.2005 | Legislative Proposal / Directive |

Fundamental Rights Agency | COM(2005) 280; SEC(2005) 849; 2005/0124(CNS); 2005/0125(CNS) | 30.6.2005 | Legislative Proposal / Regulation |

Proposal for a Framework Decision on the fight against counterfeiting | COM(2005) 276; SEC(2005) 848; 2005/0128(CNS) | 12.7.2005 | Legislative Proposal / Framework decision (JHA) |

Proposal for a Directive on the fight against counterfeiting | COM(2005) 276; SEC(2005) 848; 2005/0127(CNS) | 12.7.2005 | Legislative Proposal / Directive |

Animal health conditions - Aquatic animals | COM(2005) 362; SEC(2005) 1047; 2005/0153(CNS); 2005/0154(CNS) | 23.8.2005 | Legislative Proposal / Directive |

Proposal for a Directive on common standards for return procedures | COM(2005) 391; SEC(2005) 1057; 2005/0167(COD) | 1.9.2005 | Legislative Proposal / Directive |

Directive on data retention | COM(2005) 438; SEC(2005) 1131; 2005/0182(COD) | 21.9.2005 | Legislative Proposal / Directive |

Framework Decision on standards for transfer of personal data | COM(2005) 475; SEC(2005) 1241; 2005/0202(CNS) | 4.10.2005 | Legislative Proposal / Framework decision (JHA) |

Equivalent access to law enforcement authorities | COM(2005) 490; SEC(2005) 1270; 2005/0207(CNS) | 12.10.2005 | Legislative Proposal / Framework decision (JHA) |

Communication and proposal for a Regulation on the extension of the tasks of the European Aviation Safety Agency | COM(2005) 578+579; 2005/0228(COD) | 15.11.2005 | Legislative Proposal / Regulation |

3rd Package on Maritime Safety (7 legislative proposals) | COM(2005) 585+590; COM(2005) 592+593; SEC(2005) 1496-1499; SEC(2005) 1514-1517; 2005/0236-0242(COD) | 23.11.2005 | Legislative Proposal |

Green Paper on the establishment of a European Migration Monitoring Centre | COM(2005) 606 | 28.11.2005 | Non-legislative action / Green Paper |

Green Paper - Platform for Nutrition and Health | COM(2005) 637 | 8.12.2005 | Non-legislative action / Green Paper |

Maintenance obligations | COM(2005) 648+649; SEC(2005) 1628-1630; 2005/0259(CNS) | 15.12.2005 | Legislative Proposal / Regulation |

Communication including an action plan relating to legal migration | COM(2005) 669; SEC(2005) 1680 | 21.12.2005 | Non-legislative action / Commission Communication |

Europe as a world partner

Title | Reference no | Adoption date | Type of proposal or act |

Mandate for negotiations with Croatia | Accession negotiation document | 1.2.2005 | Non-legislative action / Other |

Communication on the European Neighbourhood Policy (ENP) Action Plans with Armenia, Azerbaijan and Georgia, Lebanon, Egypt | COM(2005) 72; SEC(2005) 294; SEC(2005) 285-289 | 2.3.2005 | Non-legislative action / Commission Communication |

Barcelona Process 10th anniversary | COM(2005) 139; SEC(2005) 482+483 | 12.4.2005 | Non-legislative action / Commission Communication |

Accelerating progress towards attaining the MDGs: Financing for Development | COM(2005) 133; SEC(2005) 433+434 | 12.4.2005 | Non-legislative action / Commission Communication |

Accelerating progress towards attaining the MDGs: The contribution of the EU | COM(2005) 132; SEC(2005) 452; SEC(2005) 456 | 12.4.2005 | Non-legislative action / Commission Communication |

Communication on EU-US relations | COM(2005) 196 | 18.5.2005 | Non-legislative action / Commission Communication |

Proposal for a Regulation establishing accompanying measures for Sugar Protocol countries affected by the reform of the EU sugar regime | COM(2005) 266; SEC(2005) 828; 2005/0117(COD) | 22.6.2005 | Legislative Proposal / Regulation |

Euromed mandate on services and investment | SEC(2005) 787+788 | 24.6.2005 | Legislative Proposal / Decision |

Civil Society dialogue between the EU and candidate countries | COM(2005) 290; SEC(2005) 891 | 29.6.2005 | Non-legislative action / Commission Communication |

Information note on the negotiating framework with Turkey | SEC(2005) 888 | 29.6.2005 | Non-legislative action / Other |

Proposal for a new statement on the EC Development Policy | COM(2005) 311; SEC(2005) 929 | 13.7.2005 | Non-legislative action / Commission Communication |

Communication on an EU Strategy for Africa | COM(2005) 489; SEC(2005) 1255 | 12.10.2005 | Non-legislative action / Commission Communication |

2005 ENLARGEMENT PACKAGE - I | COM(2005) 534; SEC(2005) 1352-1354 | 25.10.2005 | Non-legislative action / Commission Communication |

Opinion on the former Yugoslav Republic of Macedonia | COM(2005) 562; SEC(2005) 1425; SEC(2005) 1429 | 9.11.2005 | Non-legislative action / Opinion |

2005 ENLARGEMENT PACKAGE - II | COM(2005) 553; COM(2005) 555-559; COM(2005) 561-563; SEC(2005) 1421-1424; SEC(2005) 1426; SEC(2005) 1428 | 9.11.2005 | Agreement with third countries / Council Decision for the conclusion of an agreement |

Accession Partnership for Turkey | COM(2005) 559; SEC(2005) 1426 | 9.11.2005 | Agreement with third countries / Council Decision for the conclusion of an agreement |

European Partnership for Croatia | COM(2005) 556; SEC(2005) 1424 | 9.11.2005 | Agreement with third countries / Council Decision for the conclusion of an agreement |

EU relations with Latin America | COM(2005) 363; SEC(2005) 1590; SEC(2005) 1613 | 8.12.2005 | Non-legislative action / Commission Communication |

[1] Strategiske mål for 2005-2009. Europa 2010: Et partnerskab for fornyelse i EU – Velstand, solidaritet og sikkerhed , KOM(2005) 12.

[2] Bilaget indeholder en fuldstændig liste over de forslag, der blev vedtaget i 2005.

[3] Som krævet i traktaterne fremlagde Kommissionen den 14. februar 2006 Den Almindelige Beretning om Den Europæiske Unions Virksomhed 2005 , SEK(2005) 1200 endelig,http://europa.eu.int/abc/doc/off/rg/en/2005/index.htm

[4] KOM(2005) 531.